Lipšic, Daniel, poslanec NR SR (2014-12-03):
Ďakujem veľmi pekne. Vážený pán predseda, pán minister, milé kolegyne, vážení kolegovia, Robert Fico sa bojí protestov, bojí sa ľudí a bojí sa verejnej mienky. Legitímna požiadavka zakázať v tendroch schránkové firmy je absolútne správna a do Vianoc si ju kedykoľvek môžeme vyriešiť, ale Robert Fico potrebuje, aby niečím zdanlivo ľudí ukľudnil. Čo ma mrzí, je, že mu prichádza na pomoc aj strana Sieť a strana MOST – HÍD. Riešenie, podľa ktorého na jar si znovu sadneme a možno niečo príde, nie je žiadnym riešením. Táto schôdza bude ešte trvať dva týždne, ak by bol reálny záujem zakázať schránkové firmy v tendroch, tak do dvoch týždňov sa prijme právna úprava, ktorá bude účinná, a ja o tom budem hovoriť, že ktorá účinná je. Tento návrh slúži len na to, aby sa problém oddialil, nerieši, aby Robert Fico mohol povedať protestujúcim ľuďom, vidíte, mám v budúcnosti záujem to riešiť. Tak ako povedal učiteľom, že v roku 2020 bude riešiť ich platy, a armáde, že v roku 2016 bude riešiť rozpočet na obranyschopnosť. Je to podľa mňa absolútne priehľadná pasca a je mi ľúto, že aj Sieť, aj MOST sa do nej chytili. Nevidím žiaden dôvod, ak je tu reálna vôľa problém riešiť, odložiť hlasovanie na 17. december. Mať dva týždne na to, aby sa prijal reálny pozmeňovací návrh aj v spolupráci so SMER-om, ale riešenie tu navrhnuté, že sa neprijme v princípe nič, len vládny návrh, ktorý je neúčinný, a potom bude znovu komisia, ktorá to bude riešiť, nie je žiadnym riešením. A podľa mojej mienky je zo strany aj navrhovateľov tohto riešenia výsmechom pre protestujúcich ľudí. A je mi to veľmi ľúto. Čo to znamená? Že do jari ešte prevedieme miliardy na Belize? Že budeme možno systémovo niečo riešiť, ale zlodejina bude tu a teraz? Koľko ešte miliárd sa stihne previesť na Belize, kým sa prijme riešenie, ktoré je pre vládu nezáväzné? Takisto, ako si vyberá SMER, s kým ide do diskusií, vyberá si aj, s kým ide rokovať, a to je právo SMER-u. Keď sme predložili s kolegami pozmeňovací návrh, ktorý je vykonateľný, zrozumiteľný a účinný, prvá reakcia aj ministra spravodlivosti a vedenia parlamentu bola, nemáme k tomu výhrady, to je dobre napísané. Dnes už výhrady, aj keď nie verejne známe, zjavne sú. Je potrebné oddialiť riešenie. Ja som to hovoril aj v rozprave, že zákaz schránkových firiem je, samozrejme, len téma sekundárna, problém pri cétečku primárny bol ten, že cétečko bolo predražené o 60 percent. Samozrejme, nové informácie, ktoré stanovujú aj to, že prevádzka cétečka, že jednotlivé výkony na cétečkách a na MR-kách sú trojnásobne drahšie ako v Nemecku, sú tiež výpovedné. Že na tom profitujú firmy príliš blízke niektorým stranám v opozícii – starým aj novým – je smutný fakt, ktorý mi dokresľuje, prečo pri odvolávaní pána premiéra Fica a pána predsedu Pašku niektorí v tejto snemovni boli ticho a nevystupovali, a to mi je ľúto. Pozmeňovací návrh, ktorý bol nami predložený a ktorý teda SMER nechce schváliť, je podľa mojej mienky – a môžem sa v tomto mýliť, kľudne ho vylepšite – najlepším riešením preto, že konečný užívateľ výhod je pojem, ktorý sa používa v našej legislatíve aj v európskej legislatíve v kontexte prania špinavých peňazí. Národná banka Slovenska s ním nič nemá. Národná banka Slovenska nedohľadáva konečných užívateľov výhod, to môže urobiť v kontexte spolupráce policajnej len finančná polícia alebo orgány činné v trestnom konaní. Organigram v emisnej kauze, ktorý sme zverejnili začiatkom roka, bol organigram nie švajčiarskej národnej banky, ale švajčiarskych orgánov činných v trestnom konaní. Národná banka nemá právomoci, možnosti a prostriedky dosledovať cez transakcie na účtoch, kto je konečným užívateľom výhod. Túto možnosť má v kontexte policajnej spolupráce len finančná polícia a orgány činné v trestnom konaní. O tom som nechcel pôvodne hovoriť, lebo si nemyslím, že je rozumné a správne vybíjať si opozičné návrhy, ale návrh s Národnou bankou má túto zásadnú chybu, že posúva kompetencie Národnej banke pri konečnom užívateľovi výhod, ktoré nijako s jej činnosťou, možnosťami, kompetenciami preverovania nesúvisí, nesúvisí. A áno, preto vlastne nebudem hlasovať za uznesenie, lebo si myslím, že je to v princípe gaťafalš. Že je to gaťafalš na ľuďoch. Ak je reálna snaha zo strany kohokoľvek v snemovni podľa akejkoľvek mustry vyriešiť tento problém, máme dva týždne, máme dva týždne. Nie je problém ho vyriešiť. Tento problém odložiť aj s podporou časti opozície považujem naozaj za snahu okabátiť ľudí na námestiach. A je mi to, samozrejme, že ľúto. A znovu sa opýtam: Do jari, keď príde potenciálne návrh, bude schválený, bude účinný, v lete, na jeseň, koľko miliárd z tendrov sa ešte presunie do daňových rajov? Koľko ich bude? Koľko ešte kšeftov dovtedy sa potenciálne stihne? Preto je takéto riešenie neprijateľné, nebudem hlasovať a myslím si, že bude absolútne oprávnené, keď budú protesty občanov pokračovať aj naďalej. Ďakujem veľmi pekne. (Potlesk.)